PATVIRTINTA

Kauno miesto savivaldybės tarybos

2021 m. spalio 19 d.

sprendimu Nr. T-434

**KAUNO MIESTO SAVIVALDYBĖS INFRASTRUKTŪROS PLĖTROS ĮMOKOS MOKĖJIMO IR ATLEIDIMO NUO JOS MOKĖJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Kauno miesto savivaldybės (toliau – Savivaldybė) infrastruktūros plėtros įmokos mokėjimo ir atleidimo nuo jos mokėjimo tvarkos apraše (toliau – Aprašas) reglamentuojami Savivaldybės infrastruktūros plėtros įmokos mokėjimo ir atleidimo nuo jos mokėjimo atvejai, taip pat kriterijai, pagal kuriuos ši įmoka nemokama ar mokama dalimis.

2. Savivaldybės infrastruktūros plėtros įmoka (toliau – Įmoka) – vienkartinė Savivaldybės tarybos sprendimu nustatyto dydžio įmoka, kurią Savivaldybei moka Lietuvos Respublikos ar užsienio valstybės fizinis ar juridinis asmuo, kita organizacija ar jų padalinys (toliau – Statytojas), pateikę prašymą gauti statybą leidžiantį dokumentą statiniui statyti ar rekonstruoti teritorijoje, kurioje pagal galiojančius teritorijų planavimo dokumentus numatoma Savivaldybės infrastruktūros plėtra, ir (ar) planuojantys toje teritorijoje statyti ar rekonstruoti inžinerinį statinį, kuriam reikalinga Savivaldybės infrastruktūra, tačiau statybą leidžiančio dokumento nereikia.

3. Aprašas parengtas vadovaujantis Lietuvos Respublikos savivaldybių infrastruktūros plėtros įstatymu, Kompensacijos savivaldybių infrastruktūros plėtros iniciatoriams už jų patirtas išlaidas apskaičiavimo ir išmokėjimo tvarkos aprašu ir Savivaldybės infrastruktūros plėtros įmokos nustatymo metodika, patvirtintais Lietuvos Respublikos Vyriausybės 2020 m. gruodžio 30 d. nutarimu Nr. 1475 „Dėl Kompensacijos savivaldybių infrastruktūros plėtros iniciatoriams už jų patirtas išlaidas apskaičiavimo ir išmokėjimo tvarkos aprašo ir Savivaldybės infrastruktūros plėtros įmokos nustatymo metodikos patvirtinimo“.

4. Apraše vartojamos sąvokos atitinka Lietuvos Respublikos savivaldybių infrastruktūros plėtros įstatyme ir Statybos techniniame reglamente STR 1.01.03:2017 „Statinių klasifikavimas“, patvirtintame Lietuvos Respublikos aplinkos ministro 2016 m. spalio 27 d. įsakymu Nr. D1-713 „Dėl statybos techninio reglamento STR 1.01.03:2017 „Statinių klasifikavimas“ patvirtinimo“ vartojamas sąvokas.

**II SKYRIUS**

**ĮMOKOS MOKĖJIMO, ATLEIDIMO NUO JOS MOKĖJIMO IR ĮMOKOS MOKĖJIMO DALIMIS TVARKA**

5. Įmoka yra sumokama pagal Savivaldybės infrastruktūros plėtros organizatoriaus (toliau – Organizatorius) parengtą Savivaldybės infrastruktūros plėtros įmokos aktą iki statybą leidžiančio dokumento išdavimo dienos ar iki statybos darbų pradžios, kai statybą leidžiantis dokumentas neprivalomas, išskyrus atvejus, kai Įmoka mokama dalimis.

6. Įmoka nemokama už:

6.1. pastatuose esančius automobilių ir dviračių saugyklų plotus;

6.2. susisiekimo komunikacijas, inžinerinius tinklus, hidrotechnikos statinius, kitus inžinerinius statinius, kurie tarnauja pagrindiniam statiniui;

6.3. statinius, kurie pagal požymius ir techninius parametrus priskiriami I grupės nesudėtingiems statiniams.

7. Nuo Įmokos atleidžiami Statytojai, kai pagal Savivaldybės infrastruktūros plėtros sutartį jų lėšomis suprojektuotos, pastatytos ir (ar) įrengtos Savivaldybės infrastruktūros išlaidos (įskaitant ir Statytojų žemės, kurioje yra pastatyta ir įrengta Savivaldybės infrastruktūra, ir kuri yra kartu perduodama infrastruktūros valdytojui su kartu įrengta infrastruktūra, vertę (apskaičiuojama pagal tą pačią tvarką kaip ir žemės paėmimo visuomenės poreikiams) ne mažesnės negu apskaičiuota Įmoka. Tuo atveju, kai Statytojo lėšomis suprojektuotos, pastatytos ir (ar) įrengtos Savivaldybės infrastruktūros išlaidos mažesnės negu apskaičiuota Įmoka, Statytojas sumoka šį skirtumą.

8. Savivaldybės infrastruktūros plėtros įmokos dalis, skirta žemės paėmimui visuomenės poreikiams finansuoti, apskaičiuojama žemės paėmimui visuomenės poreikiams reikalingas lėšas proporcingai pagal žemės sklypo (jo dalies) plotą padalijant žemės sklypų savininkams (Savivaldybės infrastruktūros plėtros įmokos mokėtojams), kurių poreikiams teritorijų planavimo dokumente numatyta Savivaldybės infrastruktūra ir kuriai pastatyti (įrengti) reikalinga paimti žemę visuomenės poreikiams Lietuvos Respublikos žemės įstatyme nustatytais atvejais ir tvarka.

9. Kai Įmokos dydis viršija 5000 eurų, Statytojui pateikus rašytinį prašymą kartu su prašymu apskaičiuoti Savivaldybės infrastruktūros plėtros įmoką, Įmoka gali būti mokama dalimis šia tvarka:

9.1. pirmoji Įmokos dalis turi būti ne mažesnė kaip 5000 eurų ir sumokama iki statybą leidžiančio dokumento išdavimo dienos;

9.2. likusi Įmokos dalis sumokama iki statinių statybos užbaigimo dienos (jeigu atliekamos atskirų statinių statybos užbaigimo procedūros – iki pirmojo statinio užbaigimo dienos), bet ne vėliau kaip per 3 (trejus) metus nuo Savivaldybės infrastruktūros plėtros įmokos apskaičiavimo akto užregistravimo dienos.

10. Tais atvejais, kai sumokėjus Įmoką yra sudaroma Savivaldybės infrastruktūros plėtros sutartis, Statytojui pateikus prašymą Įmoka perskaičiuojama. Prašymas turi būti pateiktas ne vėliau kaip per 1 mėnesį nuo Savivaldybės infrastruktūros plėtros sutarties sudarymo. Jeigu sumokėta įmoka yra didesnė už nurodytą Savivaldybės infrastruktūros plėtros įmokos apskaičiavimo akte, skirtumas grąžinimas mokėtojui per 3 mėnesius nuo prašymo perskaičiuoti įmoką pateikimo.

**III SKYRIUS**

**BAIGIAMOSIOS NUOSTATOS**

11. Nesumokėjus visos Įmokos sumos per 3 (trejus) metus nuo Savivaldybės infrastruktūros plėtros įmokos apskaičiavimo akto užregistravimo dienos, Įmokos skola išieškoma Lietuvos Respublikos teisės aktų nustatyta tvarka.

12. Organizatorius atsakingas už įmokų sumokėjimo kontrolę.

\_\_\_\_\_\_\_\_\_\_\_\_\_\_\_\_\_\_\_\_\_